Wat het van Gawie geword? | Lewies Mymer
Wat het van Gawie geword?
May 19, 2010 Lewies Mymer	16 Comments
Na aanleiding van Maankind se uitdaging.
('n Variasie op 'n bekende tema, maar in lyn met my afwyking)
"Hallo Lewies. Malena hier."
"Malena! Wat 'n verrassing! Hoe gaan dit?"
"Man, ek is bekommerd oor Gawie. Jy weet seker dat hy meer as 'n maand gelede Kleinmond toe is om die finale redigering aan sy proefskrif te doen voordat hy dit inhandig."
"Ja ek weet. Ek sukkel juis om hom in die hande te kry. Hy het 'n klompie internasionale boeklenings aangevra hier by die biblioteek. Dit het nou gekom. Ek probeer hom bel om hom daarvan te sê maar hy antwoord nie sy sel nie."
"Lewies, ek is bekommerd jong. Ek was van die begin af nie ten gunste van sy Sabbatsbreek nie, maar nou ja. Hy wou opsluit Kleinmond toe. Hy sê altyd hoe hy DF Malherbe kan visualiseer daar waar hy Hans – die Skipper sit en uitdroom het. "
"Waar bly hy?"
"Hy het plek gekry in 'n baie oulike gastehuis daar. Hy is veral opgetrek met die hospita en haar man. Laas toe ons gesels het het hy vertel dat die hospita 'n taamlike eksentrieke mens is, ietwat met die maan behep. Sy doen glo een of ander rituele Keltiese dans op haar sypaadjie as dit volmaan is en sing 'n antieke inkantasie. Sy trek nogal rooi Crocs aan vir die storie"
"Genade. Wat sou haar besiel?"
"Dis glo om die honde van haar sypaadjie af te hou. Maar ek dink dis die lekker kos wat sy voorsit wat Gawie finaal oorreed het om juis daar te gaan bly. Jy weet hoe lekker hy kan eet. Ek keer en keer maar hy hoor nie. Sy gewig het nou heeltemal hande uitgeruk. Jy sal hom nie ken nie, hy is spekvet. Hy sê sy maak so 'n lekker herderspastei"
"Herderspastei is mos maar eintlik oorskietvleis."
"Nee, sy gebruik een of ander eksotiese wildsvleis wat sy van die Bosveld af bestel. Glo een of ander ou-ou resep, aangepass so van geslag tot geslag. Sy is erg geheimsinnig daaroor. Daar is glo nie 'n beentjie in die dis te sien om die wildsoort te indentifiseer nie. Sy maak dit ook net op die aand na volmaan. Dan kom eet die hele dorp daar."
"Ek onthou nou, Malena, die laaste keer toe ek met hom gesels het was juis so kort voor volmaan. Ek het buite gesit en my verkyk aan die skaduwees van die plante in die helder maanlig."
" Hy het vir my gesê hy wil nie gesteur wees nie, hy wil in vrede werk, die proefskrif vir eens en altyd afhandel. Maar nou verlang ek darem te veel, ek moet met hom praat."
"Sê jou wat. Kom ek en jy gaan verras hom die naweek"
"Dankie Lewies. Dis juis wat ek wou vra maar ek wil nie lastig wees nie."
"Nonsens. Ons is dan ou vriende. Dis juis weer volmaan Vrydag. Ek bespreek vir ons al drie plek by die gastehuis vir daardie befaamde ete van herderspastei"
"Ek is seker Gawie sal dit geniet. Netsoos in die ou dae voor ons elkeen sy koers gekry het, ons drie saam aan die tafel"